text: Facebook-opdateringer kan få dig fyret
  28 maj 2013 kl. 12.29
  Pas på med, hvad du lægger ud på facebook. 3F har eksempler på ansatte, der er blevet fyret på grund af facebook-opdateringer.
  Det gælder eksempelvis 3F i Vojens.
  - Vi har altså haft nogle medlemmer, som har skullet blære sig og vise sig frem på Facebook, og det kostede dem altså jobbet, siger Peter Møller Sjøgren, der er næstformand hos 3F Vojens, til Fagbladet 3F.
  - Det er altså rigtig dumt, når man prøver at få fri og får afslag og så derefter melder sig syg, tager til motorcykeltræf og lægger billeder ud af det.
  Peter Møller Sjøgren siger, at man skal tænke sig om, inden man lægger noget ud på de sociale medier.
  - Når du brokker dig over din arbejdsplads og din chef over statusopdateringer, så er de altså offentligt tilgængelige, og hvis den forkerte læser dine opdateringer, så kan det koste dig jobbet, forklarer Peter Møller Sjøgren.
  